《丹阳月夜》
清代·王肇

辞家未云迈，愁思如春长。谁能见明月，而不念故乡？

舟子掩篷卧，露下凝清霜。出我瓮中酒，斟酌此清光。

忽闻高楼笛，一曲何悠扬！飞音过水来，缭绕清川旁。

仿佛《折柳曲》，使我中情伤。明发又移棹，回首天苍茫。

作者简介：字建初，江南太仓人。著有《鹪鹩集》。○建初隐于市，卖饼易食，暇则以诗自娱，无求于人。王冰庵太守折节定交，诗成每商之建初，建初时有可否，艺林两贤之。